Шуны танау эсенән мыңғырлап ҡабатлаған ыңғайы йыуынғанында теш пастаһының раковина ситендә сайылмай ҡалғанына ла, иҙәнгә һыпырылып төшкән таҫтамалдың аяғына эләгеп тибелеп киткәненә лә, ванна бүлмәһенең уты һүндерелмәүенә лә иғтибар итмәне. Курткаһын кейгән ыңғайы серванттағы аҡсаны йомарлап алған саҡта, яңылыш ҡағылғандан гәлсәр вазаның матур зыңлап киткәненә генә һиҫкәнә биреберәк торһа ла, туҡтаманы, ботинкаһын ҡабалан эләктереп, ишекте шатыр-шотор асып япты.